《游龙山静胜寺》
唐代·张说

每上襄阳楼，遥望龙山树。郁茀吐冈岭，微蒙在烟雾。

下车岁已成，饰马闲馀步。苦霜裛野草，爱日扬江煦。

云对石上塔，风吹松下路。禅室宴三空，神祠同六趣。

儿童共戏谑，猿鸟相惊顾。南识桓公台，北望先贤墓。

世上人何在，时闻心不住。但传无尽灯，可使有情悟。

作者简介：张说(667年～730年) 唐代文学家，诗人，政治家。字道济，一字说之。原籍范阳（今河北涿县），世居河东（今山西永济），徙家洛阳。